《林烈妇诗》
清代·徐熊飞

可怜明月光，不照磐石心。谁使姑不容，妾心悲至今。

妾命春蚕丝，丝丝肠断绝。多谢恶少年，黄金买颜色。

茨菰复茨菰，绿叶何翩翩。妾不得姑心，妾死无足怜。

如何兰蕙花，恋作菤葹草。山下青梧桐，姑恶啼至晓。

作者简介：（1762—1835）清浙江武康人，字渭扬，号雪庐。嘉庆九年举人。少孤贫，励志于学，工诗及骈文。晚岁为阮元所知，得授翰林院典籍衔。有《白鹄山房诗文集》、《六花词》等。